RBK seriemester etter drama: – Det føles stort
ARTIKKELEN ER OVER FIRE ÅR GAMMEL I kveld tok det helt av etter at klubbens 23. ligagull var sikret. Den svenske venstrebacken grep en megafon etter sin 400. kamp for RBK på Marienlyst og skrek av full hals til egne supportere. - Vi har ventet og ventet på dette øyeblikket. Og det blir forsterket av den utrolig dårlige 1. omgangen, og den fantastiske 2. omgangen. Når vi endelig står her som seriemester føles det stort. Fordi denne sesongen har vært så bra. Jeg blir rørt, sier Mikael Dorsin. Han er seriemester for femte gang på ti år i RBK Og understreker at han føler stolthet. Det er bare Alexander Lund Hansen i tillegg til Dorsin (vant i 2009) som har vunnet ligagull som RBK-spillere i nåværende spillerstall. I kveld rushet hele RBK-gjengen ut i bussen. De ville hjem for å feste. - Det var mye champagne i garderoben. Og vi har mer i bagasjen. Nå fortjener vi en fest, sier Dorsin. Det ble et drama på Marienlyst. Strømsgodset valset over RBK i 1. omgang. Det stod 3-1 til pause. Det kunne lett vært mer. RBK så ikke bra ut. Det synes heller ikke trener Kåre Ingebrigtsen. - Vi kan tape fotballkamper, men ikke på den måte. I 1. omgang løp Strømsgodset mer og raskere enn oss. Det så ikke ut som vi slåss om gullet, men det syntes jeg vi gjorde i 2. omgang, sier Kåre Ingebrigtsen. Ingebrigtsen påpeker at han føler stolthet. At seriegullet er tilbake i Trondheim fikk frem både glede og lettelse i ansiktet hans. Men han innrømmer at han ikke hadde det godt med seg selv i de første 45 minuttene. - Jeg kunne byttet ut alle 11, sier Ingebrigtsen. RBK-trener Kåre Ingebrigtsen måtte ta grep etter pausen. Han tok av Bjørdal og Tobias Mikkelsen, og kastet innpå Mike Jensen og Yann-Erik de Lanlay. Det ga nesten umiddelbart resultat. - Jeg var misfornøyd med kollektivet vårt. Vi så ut som vi var på vei hjem fra Europa League i Roma, sier Ingebrigtsen. Han forteller at det ikke bare var han som mente at de første 45 minuttene ikke var noe enn RBK-er kunne være bekjent av. - Det var flere enn meg som snakket høyt i pause. Vi spilte ikke med stolthet. Men vi fikk tilbake det grunnleggende; vi begynte å kjempe om hver ball, og da fikk vi det til å fungere i 2. omgang, sier Ingebrigtsen. Les også: Slik ble RBK et mesterlag igjenInne i RBK-garderoben forteller Ole Selnæs at det er ekstra spesielt å ta seriegull for ham som trønder og Rosenborg-gutt. Nå varsler han storfest i Trondheim i natt – Jeg har drømt om dette hele livet. Vi har et fly vi skal rekke nå. Hvis ikke må jeg sykle til Trondheim. For jeg skal til Trondheim i kveld! Også har jeg en oppfordring til alle der: hele Trondheim kommer ut i kveld! – Nå skal vi feste, slå oss løs og nyte dette her, sier danske Mike Jensen. Formlaget Strømsgodset som har ni kamper uten tap i Tippeligaen lekte seg med seriemesteren i perioder. I de første 45 minuttene så det ut som «Godset» var Norges beste. Og ikke RBK. - Da vi gikk til pause med 3-1 trodde jeg det skulle bli 6-2 til slutt, sier Godset-trener Bjørn Petter Ingebretsen. Han forteller om nederlagsstemning i garderoben etterpå. 3-3 føltes som et tap.- Men at Rosenborg kommer tilbake på den måten forteller bare at de er Norges beste lag. De har en sterk stall. Og de bytter inn folk og blir bedre, sier Ingebretsen. Rosenborg virket trøtte og hadde store problemer med å henge med. Men snuoperasjonen etter at de lå under 3-1 var fabelaktig. Det handlet ikke bare om ny pokal i det digre premieskapet på Lerkendal. Det handlet om ære. Rosenborg tok ledelsen etter åtte minutter. Bismark Adjei Boateng (Nana) rotet det til med en skrekkelig pasning inn i banen. Anders Konradsen snappet ballen - spilte Alexander Sønderlund - som frispilte Konradsen. Han fikk en enkel jobb mot Espen Bugge Pettersen. Sjekk denne fra VGTV: Her blir Konradsen overtidshelt Av respekt for sin tidligere klubb Strømsgodset feiret ikke Konradsen sin tredje Tippeliga-scoring etter sommerens overgang fra franske Rennes til RBK. Men på tribunen var gullfesten i full gang. - 1. omgangen var skrekkelig. Det fløy greier i veggene i gaderoben i pausen. Men vi fikk rettet opp. Selv var jeg fly forbannet. Vi spilte som et guttelag, og vant ikke en duell. Men vi tok oss selv i nakken, sier Anders Konradsen. Han er seriemester for første gang. Men begrenset feiringen av respekt for Strømsgodset hvor han hadde to fine år, som han selv sier. - Det utrolig delig å kunne kalle seg seriemester, sier KonradsenStrømsgodset serverte angrepsspill av særdeles høy klasse. Etter 15 spilte minutter utlignet Marcus Pedersen. Så startet marerittet for RBK. De ble fullstendig utspilt, og etter en sjanse-bonanza som varte i fem minutter og inneholdt frem store målsjanser, måtte nesten scoringen komme. Iver Fossum som hadde vært involvert i det meste fant Gustav Valsvik inne i feltet. Han headet til «Nana» som nesten liggende fikk lurt ballen forbi RBK-keeper Alexander Lund Hansen. Men Strømsgodset tok seg bare en kort pust i bakken før de fortsatte. Igjen var det Marcus Pedersen som traff. Denne gangen med hodet. Innlegget fra Lars Vilsvik styrte han elegant i mål etter at Johan Lædre Bjørdal var knust i luftduellen. Hans niende scoring på like mange kamper etter sommerens overgang fra Brann. Snakk om effektiv spiss.Og da 2. omgang var fem minutter gammel var Konradsen der igjen etter en smart ball fra Ole Sælnes. Med 2-3 viste trønderne hvorfor de er Tippeligaens suverene vinner. Mike Jensen fightet seg til en kjempesjanse som Bugge Pettersen reddet mesterlig. Men like etter måtte han kapitulere. Søderlund fant Yann-Erik de Lanlay. På akrobatisk vis banket han ballen i mål. 3-3 var akkurat det som skulle til. Ett poeng var nok til å sikre pokalen. Les også: Bedre enn RBK med «BP»
(Strømsgodset - Rosenborg 3-3) Se på gleden til Mikael Dorsin (34). I fem år og én dag hadde han og Rosenborg ventet på nytt seriegull.